ΚΑΝΟΝΙΣΜΟΣ (ΕΟΚ) αριθ. 911/93 ΤΗΣ ΕΠΙΤΡΟΠΗΣ της 19ης Απριλίου 1993 για τον καθορισμό των επιπτώσεων στο γαλακτοκομικό τομέα από την αναστολή των "εξισωτικών ποσών προσχώρησης" και του "συμπληρωματικού μηχανισμού στις συναλλαγές" στις συναλλαγές μεταξύ της Πορτογαλίας και των άλλων κρατών μελών της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3640/90 του Συμβουλίου της 11ης Δεκεμβρίου 1990, για τον καθορισμό των γενικών κανόνων του καθεστώτος των εξισωτικών ποσών προσχώρησης στον τομέα του γάλακτος και των γαλακτοκομικών προϊόντων κατά τη διάρκεια του δευτέρου σταδίου προσχώρησης της Πορτογαλίας (1), και ιδίως το άρθρο 6,

Εκτιμώντας:

ότι ο κανονισμός (ΕΟΚ) αριθ. 1682/92 της Επιτροπής (2), θέσπισε στον τομέα του γάλακτος και των γαλακτοκομικών προϊόντων τα αντισταθμιστικά ποσά προσχώρησης στις συναλλαγές μεταξύ της Κοινότητας των Δέκα και της Πορτογαλίας και μεταξύ της Πορτογαλίας και των τρίτων χωρών- ότι το Συμβούλιο με τον κανονισμό (ΕΟΚ) αριθ. 739/93 της 17ης Μαρτίου 1993 για την εφαρμογή της κοινής τιμής της σκόνης γάλακτος στην Πορτογαλία (3), αποφάσισε ότι από την 1η Απριλίου 1993 η κοινή τιμή για το αποκορυφωμένο γάλα σε σκόνη εφαρμόζεται στην Πορτογαλία και κατά συνέπεια δεν εφαρμόζονται πλέον τα νομισματικά ποσά προσχώρησης που προβλέπονται στον κανονισμό (ΕΟΚ) αριθ. 1682/92- ότι από τα προαναφερθέντα στοιχεία προκύπτει η κατάργηση του εν λόγω κανονισμού-

ότι ο κανονισμός (ΕΟΚ) αριθ. 3812/90 της Επιτροπής (4), όπως τροποποιήθηκε τελευταία από τον κανονισμό (ΕΟΚ) αριθ. 3837/92 (5), θέσπισε για το 1993, το ενδεικτικό ανώτατο όριο για την εξαγωγή ορισμένων γαλακτοκομικών προϊόντων προς την Πορτογαλία στο πλαίσιο του συμπληρωματικού μηχανισμού στις συναλλαγές- ότι το Συμβούλιο αποφάσισε με τον κανονισμό (ΕΟΚ) αριθ. 743/93 της 17ης Μαρτίου 1993 (6), να καταργήσει τον κανονισμό (ΕΟΚ) αριθ. 3659/90 του Συμβουλίου της 11ης Δεκεμβρίου 1990 σχετικά με τα προϊόντα που υπόκεινται στο συμπληρωματικό μηχανισμό στις συναλλαγές κατά τη διάρκεια του δευτέρου σταδίου της προσχώρησης της Πορτογαλίας (7) και συνεπώς από την 1η Απριλίου 1993 τα γαλακτοκομικά προϊόντα δεν υπόκεινται πλέον στον εν λόγω μηχανισμό-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1682/92 καταργείται.

Άρθρο 2

Δεν εφαρμόζεται πλέον ο κανονισμός (ΕΟΚ) αριθ. 3812/90.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Απριλίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Απριλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 362 της 27. 12. 1990, σ. 3.

(2) ΕΕ αριθ. L 176 της 30. 6. 1992, σ. 21.

(3) ΕΕ αριθ. L 77 της 31. 3. 1993, σ. 4.

(4) ΕΕ αριθ. L 366 της 29. 12. 1990, σ. 15.

(5) ΕΕ αριθ. L 387 της 31. 12. 1992, σ. 67.

(6) ΕΕ αριθ. L 77 της 31. 3. 1993, σ. 9.

(7) ΕΕ αριθ. L 362 της 27. 12. 1990, σ. 38.